8 जीते, केवल एक वोट से ऑस्कर से चूकी थी महबूब खान की 'मदर इंडिया'
Oscar Award Winners in India; Who has won Oscar award in India? FFI (फिल्म फेडरेशन ऑफ इंडिया) ने बेस्ट इंटरनेशनल फीचर फिल्म कैटेगरी 29वें एकेडमी अवॉर्ड में अपनी पहली ऑफिशियल एंट्री भेजी थी
95वीं ऑस्कर सेरेमनी में पहली बार भारत को पहली बार दो अवॉर्ड मिले हैं। फिल्म RRR के गाने नाटू-नाटू ने बेस्ट ओरिजनल सॉन्ग का अवॉर्ड जीता। वहीं, द एलिफेंट व्हिस्परर्स बेस्ट डॉक्यूमेंट्री शॉर्ट फिल्म बनी। हालांकि, डॉक्यूमेंट्री फीचर फिल्म ऑल दैट ब्रीथ्स रेस से बाहर हो गई है। ऑस्कर अवॉर्ड में इन तीन कैटेगरी में भारत को नॉमिनेशन मिला था।
95 साल में भारत की तरफ से 50 बार ऑस्कर के लिए फिल्में भेजी गईं। गांधी, स्लमडॉग मिलेनियर जैसी फिल्मों को ऑस्कर मिला भी लेकिन ये भारतीय फिल्में नहीं थीं। अभी तक मदर इंडिया, सलाम बॉम्बे और लगान ही ऐसी फिल्में हैं जो ऑस्कर के फाइनल नॉमिनेशन तक पहुंच पाई हैं। इन्हें भी अवॉर्ड नहीं मिला। फिल्मों को रिजेक्ट करने के ऑस्कर जूरी के अपने कारण होते हैं, लेकिन कई बार ऐसे भी तर्क सामने आए जो काफी हास्यास्पद थे।
अब तक 13 भारतीयों को ऑस्कर में नॉमिनेशन मिला है जिसमें से 8 ही इस अवॉर्ड को जीतने में सफल रहे हैं जिनमें भानु अथैया, सत्यजीत रे, एआर रहमान-गुलजार (अवॉर्ड शेयर किया था), रसल पुकुटी, चंद्रबोस-एमएम कीरवानी, गुनीत मोंगा-कार्तिकी गोंजाल्विस (अवॉर्ड शेयर किया) के नाम शामिल हैं।
नजर डालते हैं उन सारी फिल्मों, डॉक्यूमेंट्रीज या शॉर्ट फिल्मों पर जिन्हें नॉमिनेशन मिला।
1957: FFI (फिल्म फेडरेशन ऑफ इंडिया) ने बेस्ट इंटरनेशनल फीचर फिल्म कैटेगरी 29वें एकेडमी अवॉर्ड में अपनी पहली ऑफिशियल एंट्री भेजी थी, जो थी मदर इंडिया। ये फिल्म सिर्फ एक वोट से ‘नाइट ऑफ कैबिरिया’ से हार गई थी।
दरअसल, ऑस्कर के कुछ ज्यूरी मेंबर्स को ये बात खटक रही थी कि क्यों राधा की भूमिका निभा रहीं नरगिस ने पति के भाग जाने के बाद उस लाला सुखीलाल का शादी का प्रपोजल ठुकरा दिया, जो उसकी लगातार मदद करना चाहता था। अगर राधा, लाला से शादी कर लेती तो उसके बच्चों को इतना संघर्ष नहीं करना पड़ता। यहां नायिका ने रूढ़िवादी सोच दिखाई।
1961: 33वें एकेडमी अवॉर्ड्स में प्रोड्यूसर इस्माइल मर्चेंट की 13 मिनट की शॉर्ट फिल्म द क्रिएशन ऑफ़ वुमन (1961) को बेस्ट शॉर्ट सब्जेक्ट (लाइव एक्शन) कैटेगरी में नॉमिनेट किया गया था लेकिन ये जीतने में नाकाम रही थी।
1969: 41वें एकेडमी अवॉर्ड्स में फाली बिलीमोरिया की शॉर्ट डाक्यूमेंट्री द हाउस देट आनंदा बिल्ट (1968) को बेस्ट डाक्यूमेंट्री (शॉर्ट सब्जेक्ट) में नॉमिनेशन मिला था लेकिन ये अवॉर्ड नहीं जीत पाई।
1978: 50वें एकेडमी अवॉर्ड्स में ईशु पटेल की शॉर्ट एनिमेटेड बीड गेम (1977) बेस्ट एनिमेटेड शॉर्ट फिल्म केटेगरी में नॉमिनेट हुई थी लेकिन ये भी ऑस्कर हासिल नहीं कर सकी थी।
1979: 51वीं ऑस्कर सेरेमनी में 18 मिनट की डॉक्यूमेंट्री एन एनकाउंटर विद फेसेस (1978) को बेस्ट डाक्यूमेंट्री में बेहतरीन विजुअल और सिनेमैटोग्राफी कैटेगरी में नॉमिनेशन मिला था। ये भी ऑस्कर नहीं जीत पाई थी।
1983: भानु अथैया ने जीता पहला ऑस्कर
55वें एकेडमी अवार्ड में भानु अथैया बेस्ट कॉस्टयूम डिज़ाइन के लिए ऑस्कर जीतने वाली पहली भारतीय बनीं। उन्होंने 1982 में आई रिचर्ड एटनबर्ग की फिल्म गांधी के लिए ये अवार्ड जीता था जिसे उन्होंने जॉन मोलो के साथ शेयर किया।
गांधी के लिए सितार वादक पंडित रवि शंकर को इंग्लिश कंपोजर जॉर्ज फेंटन के साथ नॉमिनेट किया गया था। उन्हें ये नॉमिनेशन बेस्ट ओरिजिनल स्कोर के लिए मिला था लेकिन वो एकेडमी अवॉर्ड नहीं जीत सके थे।
1987: प्रोड्यूसर ईस्माइल मर्चेंट को रोमांटिक फिल्म ए रूम विद ए व्यू के लिए 59वें एकेडमी अवॉर्ड में नॉमिनेशन मिला था लेकिन ये फिल्म भी अवॉर्ड नहीं जीत पाई।
1989: 61वें एकेडमी अवॉर्ड में मीरा नायर की फिल्म सलाम बॉम्बे (1988) को बेस्ट फॉरेन लैंग्वेज फिल्म कैटेगरी में नॉमिनेशन मिला था लेकिन ये अवॉर्ड नहीं जीत सकी। फिल्म मुंबई पर बेस्ड थी, यहां की झुग्गी बस्ती के हालात पर बनी थी।
1992: सत्यजीत रे को मिला ऑनरेरी एकेडमी अवॉर्ड
1992 में 64वें एकेडमी अवॉर्ड में बंगाली डायरेक्टर सत्यजीत रे को ऑनरेरी लाइफटाइम अचीवमेंट एकेडमी अवॉर्ड से नवाजा गया। वह यह अवॉर्ड पाने वाले पहले भारतीय हैं।
उस समय रे बहुत बीमार थे इसलिए अवॉर्ड समारोह में हिस्सा नहीं ले सके थे। अवॉर्ड कमिटी खुद भारत आई और उन्होंने अस्पताल में भर्ती रे को उनका अवॉर्ड दिया। अवॉर्ड कमिटी के साथ ये अवॉर्ड लेकर खुद फेमस एक्ट्रेस ऑड्रे हपबर्न आई थीं।
तब वह खुद 62 साल की थीं और इसके एक साल बाद 1993 में ही उनका निधन हो गया था। अमेरिका में हुए 64वें एकेडमी अवॉर्ड में भी रे के नाम की घोषणा स्टेज से ऑड्रे हपबर्न ने ही की थी। उन्होंने कहा था, 'सत्यजीत रे चार दशकों से फिल्में बना रहे हैं। उन्होंने पूरी दुनिया के फिल्ममेकर्स पर अपनी मिसाल छोड़ी है।'
सत्यजीत रे अवॉर्ड लेने अमेरिका नहीं जा पाए थे लेकिन उनका कोलकाता के अस्पताल से रिकॉर्ड किया एक वीडियो सेरेमनी में प्ले किया गया था। इसमें सत्यजीत रे ब्राउन रंग के कुर्ते पहने नजर आ रहे थे और बेड पर लेते हुए थे।
उन्‍होंने कहा था, 'यह अवॉर्ड और आज रात यहां आप सबके बीच होना मेरे लिए एक बेहतरीन अनुभव है। यह मेरे करियर की सबसे बड़ी उपलब्धि है। जब मैं छोटा था, स्‍कूल तब भी फिल्‍मों में मेरी गहरी रुचि थी। मैं एक फिल्‍म फैन था। फिर सिनेमा में मेरी रुचि जागी। मैंने सिनेमा के बारे में जो कुछ भी सीखा है, अमेरिकी फिल्‍मों से ही सीखा है। इसलिए आज मैं मोशन पिक्चर अमेरिकी सिनेमा के प्रति आभार व्यक्त करता हूं, जिसने मुझे यह सम्‍मान दिया है।'
1993: ईस्माइल मर्चेंट को 1992 में आई फिल्म होवर्ड्स एंड के लिए अपना तीसरा ऑस्कर नॉमिनेशन मिला था। 65वें ऑस्कर में होवर्ड्स एंड को बेस्ट पिक्चर कैटेगरी में नॉमिनेशन मिला था लेकिन ये ऑस्कर नहीं जीत पाई।
1994: 66वें ऑस्कर में ईस्माइल मर्चेंट के प्रोडक्शन में बनी द रिमेन्स ऑफ द डे को बेस्ट पिक्चर केटेगरी में नॉमिनेशन मिला लेकिन इसे अवॉर्ड नहीं मिला।
2002: आशुतोष गोवारिकर की ‘लगान’ (2002) को भी बेस्ट फॉरेन लैंग्वेज फिल्म के लिए 2002 में ऑस्कर नॉमिनेशन मिला था। ये फिल्म 224 मिनट की थी, जो इसके हारने का कारण बना। समय कम होने के कारण ज्यूरी पूरी फिल्म नहीं देख सकी थी। इस साल ऑस्कर जीतने वाली फिल्म नो मैन्स लैंड सिर्फ 98 मिनट की थी।
2005: अश्विन कुमार की 2004 में रिलीज हुई फिल्म लिटिल टेररिस्ट को बेस्ट शॉर्ट सब्जेक्ट केटेगरी में 77वें एकेडमी अवॉर्ड में नॉमिनेशन मिला था लेकिन अवॉर्ड जीतने में नाकाम रही।
2009: एआर रहमान ने जीते दो ऑस्कर
81वें एकेडमी अवॉर्ड्स में एआर रहमान को 2008 में आई फिल्म स्लमडॉग मिलिनेयर के लिए दो ऑस्कर मिले। ये अवॉर्ड बेस्ट ओरिजिनल स्कोर और बेस्ट ओरिजिनल सॉन्ग कैटेगरी के लिए मिला जिसे उन्होंने गुलजार के साथ शेयर किया।
2009: रेसल पुकुटी भी स्लमडॉग मिलिनेयर के लिए जीता ऑस्कर
इंडियन साउंड डिजाइनर रेसल पुकुटी ने भी इसी फिल्म के लिए बेस्ट साउंड मिक्सिंग के लिए ऑस्कर जीता था।
2011: 83वें एकेडमी अवॉर्ड्स में फिल्म इफ आई राइज के लिए बेस्ट ओरिजिनल स्कोर और बेस्ट ओरिजिनल सॉन्ग कैटेगरी में नॉमिनेशन मिला लेकिन ये अवॉर्ड नहीं जीत पाए।
2013: लाइफ ऑफ पाई(2012) के लिए 85वें एकेडमी अवॉर्ड में बॉम्बे जयश्री रामनाथ को बेस्ट ओरिजिनल सॉन्ग कैटेगरी में नॉमिनेशन मिला लेकिन वो अवार्ड नहीं जीत पाईं।
2022: फिल्ममेकर सुश्मित घोष और रिंटू थॉमस को डॉक्यूमेंट्री फिल्म राइटिंग विद फायर के लिए 94वें एकेडमी अवॉर्ड में बेस्ट डाक्यूमेंट्री फीचर के लिए नॉमिनेशन मिला था लेकिन अवॉर्ड नहीं जीत पाए।
2023: 95वें एकेडमी अवॉर्ड में फिल्म RRR के गाने नाटू-नाटू ने बेस्ट ओरिजनल सॉन्ग का अवॉर्ड मिला।लिरिसिस्ट चंद्रबोस और कंपोजर एमएम कीरवानी को ऑस्कर मिला।
वहीं, द एलिफेंट व्हिस्परर्स बेस्ट डॉक्यूमेंट्री शॉर्ट फिल्म बनी जिसके लिए डायरेक्टर कार्तिकी गोंजाल्विस और प्रोड्यूसर गुनीत मोंगा ने अवॉर्ड लिया। डॉक्यूमेंट्री फीचर फिल्म ऑल दैट ब्रीथ्स रेस नॉमिनेट हुई थी लेकिन अवॉर्ड नहीं जीत पाई।